ai4bharat/Pralekha huggingface dataset:
குடியரசுத் துணைத் தலைவர் செயலகம்
குடியரசு துணைத் தலைவர் பல்வேறு துறைகளில் தாய்மொழியை விரிவாகப் பயன்படுத்த வேண்டும் என்று அழைப்பு விடுத்துள்ளார்
இந்தியக் குடியரசுத் துணைத் தலைவர் திரு. எம்.வெங்கையா நாயுடு இன்று, சொந்த மொழிகள் அல்லது தாய்மொழிகள் நிர்வாகம் உள்ளிட்ட பல்வேறு துறைகளில் விரிவாகப் பயன்படுத்தப்பட வேண்டும் என்றார். தாய்மொழியில் கல்வியை வழங்குவது ஒரு குழந்தைக்கு வேறு எந்த மொழியையும் விட பாடங்களை நன்கு புரிந்துகொள்ள உதவும் என்று அவர் வலியுறுத்தினார்.
தெலுங்கு மொழி தினத்தை முன்னிட்டு “நமது மொழி, நமது சமூகம் மற்றும் நமது கலாச்சாரம்” என்ற தலைப்பிலான ஓர் இணையக் கருத்தரங்கில் உரையாற்றினார். இந்த நிகழ்வைத் தென்னாப்பிரிக்கா தெலுங்கு சமூகம்  ஏற்பாடு செய்தது. இந்த இணையக் கருத்தரங்கு மாநாட்டில் தெலுங்கு மொழி வல்லுநர்கள் மற்றும் லண்டன், சிட்னி, கான்பெர்ரா, அபுதாபி, ஸ்காட்லாந்து, ஹாங்காங், தென்னாப்பிரிக்கா, நியூசிலாந்து மற்றும் ஜெர்மனி உள்ளிட்ட உலகம் முழுவதிலுமிருக்கும் தெலுங்கு சங்கங்களின் உறுப்பினர்கள் பங்கேற்றனர்.
தெலுங்கு மொழியியலாளரும், மொழியை மேம்படுத்துவதில் முன்னோடியுமான திரு. கிடுகு வெங்கட ராம மூர்த்தியின் பிறந்தஆண்டு விழாவை முன்னிட்டு இந்த நிகழ்வு ஏற்பாடு செய்யப்பட்டது.
மொழியும் கலாச்சாரமும் சமூகத்தின் வளர்ச்சிக்கு அடித்தளமாக அமைகின்றன என்பதை திரு. வெங்கையா நாயுடு வலியுறுத்தினார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
'நெடுஞ்சாலைகளில் மனிதர்கள் மற்றும் விலங்குகள் இறப்பதைத் தடுக்க' தேசிய விழிப்புணர்வுப் பிரச்சாரத்தை கட்கரி தொடங்கினார்.
சாலைகளில் இறப்புகள் ஏற்படுவதைக் குறைக்கவும், தடுக்கவும் மக்கள் மத்தியில் விழிப்புணர்ச்சியையும், விதிகள் குறித்த அறிவையும் உருவாக்கும் தேவை இருப்பதாக மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி வலியுறுத்தினார். சூழலியலும், நிலைத்தன்மையும் மனித வாழ்க்கைக்கு மிகவும் முக்கியம் என்று அவர் கூறினார். ஐக்கிய நாடுகள் வளர்ச்சித் திட்டம் மற்றும் சாலைப் போக்குவரத்து மற்றும் நெடுஞ்சாலைகள் அமைச்சகத்தின் தேசிய விழிப்புணர்வுப் பிரச்சாரமான நெடுஞ்சாலைகளின் மனிதர்கள் மற்றும் விலங்குகள் இறப்பதைத் தடுத்தலை' காணொளிக் காட்சி மூலம் தொடங்கி வைத்த அமைச்சர், நெறிமுறைகள், பொருளாதாரம் மற்றும் சூழலியல் ஆகியவை நமது நாட்டின் மூன்று முக்கியத் தூண்கள் என்றுக் குறிப்பிட்டார்.
ஒவ்வொரு வருடமும் இந்தியாவில் கிட்டத்தட்ட ஐந்து லட்சம் சாலை விபத்துகள் நடைபெறுவதாகக் குறிப்பிட்ட திரு கட்கரி, சுமார் 1.5 லட்சம் உயிர்கள் இதில் போவதாகக் கூறினார். வரும் 31 மார்ச்சுக்குள் இவற்றில் 20 முதல் 25 சதவீதம் வரைக் குறைக்க தான் முயற்சி எடுத்து வருவதாக அவர் குறிப்பிட்டார். ஐந்தாயிரத்துக்கும் அதிகமான விபத்து அதிகமாக நடைபெறும் இடங்கள் கண்டறியப்பட்டு, அவற்றுக்கு குறுகிய கால மற்றும் நீண்ட காலத் தீர்வுகள் காண அவசர நடவடிக்கைகள் எடுக்கப்பட்டு வருகின்றன. இதற்கு குறுகிய கால, நீண்ட காலத் தீர்வுகள் காணத் தேவைப்படும் நடவடிக்கைகளை எடுப்பதற்காக நிலையான செயல்பாட்டு வழிமுறைகள் ஏற்கனவே வெளியிடப்பட்டுள்ளன. 1739 புதிதாகக் கண்டறியப்பட்ட விபத்து இடங்களில் குறுகிய கால நடவடிக்கைகளும், 840 புதிதாகக் கண்டறியப்பட்ட விபத்து இடங்களில் நீண்ட கால நடவடிக்கைகளும் இது வரை எடுக்கப்பட்டுள்ளன.
சாலைகளில் விலங்குகளின் உயிர்களைக் காப்பதற்கும் தனது அமைச்சகம் உறுதியுடன் இருப்பதாக திரு. கட்கரி தெரிவித்தார். சாலைகள் அல்லது எந்தவிதமான உள்கட்டமைப்பும் விலங்குகள் மீது பாதிப்பு ஏற்படுத்தாமல் பார்த்துக் கொள்ள டேராடூனில் உள்ள இந்திய விலங்குகள் நல நிறுவனம் வெளியிட்ட "நேரியல் உள்கட்டமைப்பு விலங்குகள் மீது ஏற்படுத்தும் பாதிப்புகளைக் குறைக்க சுற்றுச்சூழலுக்கு உகந்த நடவடிக்கைகள்" என்னும் கையேட்டில் உள்ள அம்சங்களை பின்பற்றுமாறு அனைத்து முகமைகளையும் அமைச்சகம் கேட்டுக்கொண்டுள்ளதாக அவர் தெரிவித்தார். அரசு சாரா நிறுவனங்கள் மற்றும் சமூக அமைப்புகள் சாலைகளில் விலங்குகள் விபத்துக்குள்ளாகும் இடங்களைக் கண்டுபிடுத்து, அவசியமான, சரியான நடவடிக்கை எடுப்பதற்காகத் தனது அமைச்சகத்துக்குத் தெரியப்படுத்த வேண்டும் என்று அவர் கேட்டுக்கொண்டார்.
(Visitor Counter : 181
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 219.63 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 219.63 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.12 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 18,317 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.77 சதவீதமாக உள்ளது. கடந்த 24 மணி நேரத்தில் 2,081 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,41,04,933.
இந்தியாவில் கடந்த 24 மணி நேரத்தில் 1,604 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 1,57,218 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 90.08 கோடி  வாராந்திரத் தொற்று 1.08 சதவீதமாக உள்ளது. தினசரித் தொற்று விகிதம் 1.02 சதவீதமாக பதிவாகியுள்ளது.
மத்திய அமைச்சரவை
இந்தியா மற்றும் ஆப்கானிஸ்தான் இடையேயான மனிதவள மேம்பாட்டு துறையின் புரிந்துணர்வு உடன்படிக்கைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் இன்று கூடிய மத்திய அமைச்சரவை, இந்தியா மற்றும் ஆப்கானிஸ்தான் இடையேயான மனிதவள மேம்பாட்டு துறையின் புரிந்துணர்வு உடன்படிக்கைக்கு தனது ஒப்புதலை வழங்கியது.
ஆப்கானிஸ்தான் கல்வி நிலையங்களை சேர்ந்த ஆசிரியர்கள் மற்றும் மாணவர்கள் ஸ்வயம் படிப்புகளுக்காக பதிவு செய்து பயன்படுத்திக் கொள்ள இந்த புரிந்துணர்வு உடன்படிக்கை வழிவகுக்கும். அவர்கள் ஆப்கானிஸ்தானில் உருவாக்கப்பட்ட படிப்புகளை, ஸ்வயம் இணையதளத்தில் பதிவற்றம் செய்யவும் இந்த உடன்படிக்கை வழிவகுக்கும். இந்திய அரசின், மனிதவள மேம்பாட்டு அமைச்சகம், ஆப்கானிஸ்தானை சேர்ந்த மாணவர்கள் மற்றும் ஆசிரியர்களுக்கு தேவையான பயிற்சியினை அளிக்கும்.
இந்த புரிந்துணர்வு உடன்படிக்கையின் மூலம், இந்திய அரசு, இதர முக்கிய தகவல் மற்றும் தொடர்பு தொழில்நுட்ப முயற்சிகளான, இந்திய தேசிய டிஜிட்டல் நூல் நிலையம் , மெய்நிகர் ஆய்வுக்கூடங்கள், பேச்சு பயிற்சிகள் போன்ற தொழில்நுட்பங்களை அணுகுதல் மற்றும் பகிர்வினை அளிக்கும். இந்திய மற்றும் ஆப்கானிஸ்தான் பல்கலைக்கழகங்கள் / நிறுவனங்கள் இடையே கூட்டு முதுநிலை பட்டப்படிப்பு திட்டங்களை ஏற்படுத்திடவும் முடிவு செய்யப்பட்டுள்ளது. பாடத்திட்ட மேம்பாடு மற்றும் ஆசிரியர்களின் திறன் வளர்த்தல் போன்ற துறைகளில் ஆப்கானிஸ்தானின் உயர்கல்வி அமைச்சக்கத்திற்கு மனிதவள மேம்பாட்டு அமைச்சகம் உதவும்.
இந்த புரிந்துணர்வு உடன்படிக்கையின் மூலம், இரு நாடுகளும் கல்வித் தகுதிகளை பரஸ்பரம் அங்கீகாரம் அளிக்கும் ஒப்பந்தத்தில் கையெழுத்திடவும் ஒப்புக் கொண்டுள்ளன. இது, இந்தியாவில் படியுங்கள் திட்டத்தின் கீழ் மேலும் பல வெளிநாட்டு மாணவர்கள் வருகை தர கவர்ந்திழுப்பதன் மூலமும், ஆப்கானிஸ்தான் நிறுவனங்களில் படிப்பதன் மூலமும் மாணவர்களின் இயக்கத்தை ஊக்குவிக்கும்.
இந்த புரிந்துணர்வு உடன்படிக்கையானது, இருநாடுகளுக்கிடையே கல்வித் துறையில் குறிப்பிடக்கத்தக்க மைல்கல்லாக விளங்கும்.
பின்னணி:
கல்வி உள்ளிட்ட பல்வேறு துறைகளிலும் இந்திய மற்றும் ஆப்கானிஸ்தான் இடையே வலுவான தூதரக உறவுகள் உள்ளது. இதனை மேலும் வலுசேர்க்கும் வகையில், மனிதவள மேம்பாட்டுத் துறையில் கூட்டுறவிற்கான புரிந்துணர்வு உடன்படிக்கையில் கையெழுத்திட இரு நாடுகளும் முடிவு செய்துள்ளன.
தகவல் மற்றும் தொடர்பு தொழில்நுட்பம் மூலமான தேசிய கல்வி இயக்கத்தின்  கீழ் பல்வேறு தொழில்நுட்பம் சார்ந்த கற்றல் முயற்சிகளை இந்திய அரசின் மனிதவள மேம்பாட்டு அமைச்கம் மேற்கொண்டுள்ளது. அத்தகைய மிகப் பெரிய முயற்சிகளில் ஒன்றான, இந்தியாவிற்கு சொந்தமான எம்.ஓ.ஓ.சி.களான , ஸ்வயம், நாட்டின் சிறந்த ஆசிரியர்கள் தயாரிக்கப்பட்ட பல்வேறு இணையதள வாயிலான படிப்புகளை அளிக்கிறது. இதுவரை, ஸ்வயம் மூலம் அளிக்கப்படும் 2000-க்கும் அதிகமான படிப்புகளில், 35 லட்சத்துக்கும் அதிகமான மாணவர்கள் சேர்ந்துள்ளனர். இதில் 9-ஆம் வகுப்பு முதல் முதுநிலை படிப்புகளும் மற்றும் வாழ்நாள் முழுவதும் கற்றலுக்கான படிப்புகளும் அடங்கும். ஸ்வயம் மூலம் மேற்கொள்ளும் படிப்பிற்கு மாணவர்கள், 20% கடன் வசதியை பெறலாம். மேலும், உயர்கல்வி ஆசிரியர்களுக்கான வருடாந்திர புத்தாக்க பயிற்சி அளிக்கவும் இந்த இணையதளம் பயன்படுகிறது.
நிலக்கரி அமைச்சகம்
பல ஆண்டுகளாக நிலக்கரி பயன்பாடு கணிசமாக அதிகரிப்பு
1983-84 ஆம் ஆண்டில் மொத்த நிலக்கரி நுகர்வு 130.73 மெட்ரிக் டன்னாக இருந்தது, இது 2022-23 ஆம் ஆண்டில் 1115.02 மெட்ரிக் டன்  உடன் ஒப்பிடும்போது சுமார் 753% வளர்ச்சியுடன் இருந்தது.
மின் உற்பத்தி நிலையங்களுக்கு நிலக்கரி வழங்குவது ஒரு தொடர்ச்சியான செயல்முறையாகும். மின் துறைக்கு நிலக்கரி வழங்குவதில் உள்ள பிரச்சினைகளை நிவர்த்தி செய்தல். மின்சார அமைச்சகம், நிலக்கரி அமைச்சகம், ரயில்வே அமைச்சகம், மத்திய மின்சார ஆணையம் , கோல் இந்தியா லிமிடெட்  மற்றும் சிங்கரேனி நிலக்கரி நிறுவனம் லிமிடெட்  ஆகியவற்றின் பிரதிநிதிகளைக் கொண்ட அமைச்சகங்களுக்கு இடையிலான துணைக் குழு, அனல் மின் உற்பத்தி நிலையங்களுக்கு நிலக்கரி விநியோகத்தை அதிகரிக்கவும், மின் உற்பத்தி நிலையங்களில் முக்கியமான நிலக்கரி இருப்பு நிலையைக் குறைப்பது உள்பட மின் துறை தொடர்பான எந்தவொரு அவசர சூழ்நிலைகளையும் சமாளிக்கவும் பல்வேறு செயல்பாட்டு முடிவுகளை எடுக்க தவறாமல் கூடுகிறது.
இதுதவிர, ரயில்வே வாரியத் தலைவரைக் கொண்ட அமைச்சகங்களுக்கு இடையிலான குழுவும்  அமைக்கப்பட்டுள்ளது. நிலக்கரி அமைச்சகத்தின் செயலாளர்; வனம் மற்றும் பருவ நிலை மாற்ற அமைச்சகத்தின் செயலாளர் மற்றும் மின்சார அமைச்சகத்தின் செயலாளர் ஆகியோர் நிலக்கரி விநியோகம் மற்றும் மின் உற்பத்தித் திறனை அதிகரிப்பதைக் கண்காணித்து வருகின்றனர்.
நிலக்கரி மற்றும் பழுப்பு நிலக்கரி சுரங்கத்திற்கான புதிய பகுதிகளை ஆய்வு மூலம் கண்டறிவது ஒரு தொடர்ச்சியான செயல்முறையாகும். நிலக்கரி மற்றும் பழுப்பு நிலக்கரியின் புதிய பகுதிகளை ஆய்வு செய்வதற்காக நிலக்கரி அமைச்சகத்தின் மத்திய துறை திட்டத்தின் மூலம் ஊக்குவிப்பு  ஆய்வு என்ற ஒரு துணைத் திட்டம் தொடர்கிறது. இதுதவிர, நிலக்கரி உள்ளிட்ட கனிமங்கள் குறித்த ஆய்வுகளையும் இந்திய புவியியல் ஆய்வு மையம் மேற்கொள்கிறது.
இத்தகவலை மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் பிரகலாத் ஜோஷி மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
மத்திய அமைச்சரவை
இந்திய மருந்துவ ஆராய்ச்சிக் கவுன்சில், ஜெர்மனியின் டிஎஃப்ஜி இடையே கையெழுத்தான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
இந்திய மருந்துவ ஆராய்ச்சிக் கவுன்சில், ஜெர்மனியின் டிஎஃப்ஜி இடையே 2021 டிசம்பரில் கையெழுத்தான புரிந்துணர்வு ஒப்பந்தத்திற்குப் பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது.
பரஸ்பரம் பயன்பெறும் மருத்துவ அறிவியல், நச்சுத்தன்மை நோயியல், வெப்ப மண்டல நோய், அரிய வகை நோய்கள் உள்ளிட்ட சுகாதார ஆராய்ச்சி ஆகியவற்றில் ஒத்துழைப்பது இந்த ஒப்பந்தத்தின் நோக்கமாகும். அறிவியல் ஆராய்ச்சி திட்டங்களுக்கு கூட்டாக நிதி வழங்குதல், ஆராய்ச்சியாளர்கள் பரிமாற்றம், கூட்டு கருத்தரங்குகள், பயிலரங்குகளுக்கு நிதி வழங்குதல் உள்ளிட்ட அறிவியல் ஆராய்ச்சி மற்றும் தொழில்நுட்ப மேம்பாட்டில் ஒத்துழைப்பதும் இதில் அடங்கும்.
பாதுகாப்பு அமைச்சகம்
கிழக்கு கடற்படை தளத்திற்கு இந்தியாவின் போர் வெற்றியின் பொன்விழா ஆண்டை குறிக்கும் வெற்றி சுடருக்கு மரியாதை
1971-ம் ஆண்டு நடைபெற்ற போரில் இந்தியா வெற்றி பெற்று 50 ஆண்டுகள் ஆவதை குறிக்கும் விதமாக ஆந்திரப் பிரதேச உள்துறை அமைச்சர் திருமதி மேக்கதோட்டி சுச்சரிதா மற்றும் வைஸ் அட்மிரல் அஜேந்திர பகதூர் சிங் ஆகியோரால் 2021 செப்டம்பர் 3 அன்று விசாகப்பட்டினம் கடற்கரையில் உள்ள கடல் வெற்றி போர் நினைவு சின்னத்தில் நடைபெற்ற நிகழ்ச்சியில் பொன் விழா வெற்றி சுடருக்கு மரியாதை செய்யப்பட்டது.
1971 போரில் பங்கேற்ற முன்னாள் கடற்படை வீரர்களும் இந்த நிகழ்ச்சியில் பங்கேற்றனர். கடற்படையின் மூத்த அதிகாரிகள் மற்றும் ஆந்திர அரசின் அதிகாரிகள் உள்ளிட்டவர்களும் கலந்து கொண்டனர்.
மாண்புமிகு உள்துறை அமைச்சர் மற்றும் தளபதி மலர்வளையம் வைத்ததை தொடர்ந்து நிகழ்ச்சி தொடங்கியது. நாட்டின் சேவையில் தங்களது இன்னுயிர்களை தியாகம் செய்தவர்களின் நினைவாக இரண்டு நிமிடம் மௌன அஞ்சலி செலுத்தப்பட்டது. இந்திய கடற்படையின் அணிவகுப்பு மரியாதையுடன் வெற்றி சுடர் கொண்டுவரப்பட்டது. பின்னர், 1971 போரில் பங்கேற்ற முன்னாள் கடற்படை வீரர்களுடன் அமைச்சர் மற்றும் தளபதி உரையாடியபோது அவர்களது அனுபவங்களை வீரர்கள் பகிர்ந்து கொண்டனர்.
மாநகரில் உள்ள பல்வேறு பள்ளிகளுக்கு கொண்டு செல்லப்பட உள்ள இந்த வெற்றி சுடர், பின்னர் ராஜமுந்திரி, விஜயவாடா, நலகொண்டா ஆகிய நகரங்களை கடந்து ஹைதராபாத்தை சென்றடையும்.
நாட்டின் பல்வேறு பகுதிகளில் இருந்து 2021 டிசம்பர் 16 அன்று வெற்றி சுடர்கள் புதுதில்லியை சென்றடையும். பின்னர் முக்கிய நிகழ்ச்சி நடைபெறும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751781
சுற்றுச்சூழல் மற்றும் வனத்துறை அமைச்சகம்
நாட்டில் கடற்கரைகளுக்கான நீலக்கொடி தரநிலைச் சான்றுகள்
ஒருங்கிணைந்த கடற்கரை பகுதி நிர்வாக திட்டத்தின் கீழ் சுற்றுச்சூழல் வனம் மற்றும் பருவநிலை மாற்ற அமைச்சகம் கடற்கரை, சுற்றுச்சூழல் மற்றும் அழகியல் நிர்வாக சேவைகள் திட்டத்தை முன்னெடுத்துள்ளது. இந்த திட்டத்தின் கீழ் மாசுக்கட்டுப்பாடு, கடற்கரை விழிப்புணர்வு, அழகியல், பாதுகாப்பு கண்காணிப்பு பணிகள், சுற்றுச்சூழல் கல்வி தொடர்பான பல்வேறு பணிகள் செயல்படுத்தப்படுகின்றன. நீலக்கொடி கடற்கரை சான்றிதழுக்காக சர்வதேச தரநிலைகளை எட்டுவதை நோக்கமாக கொண்டு தெரிவு செய்யப்பட்ட கடற்கரைகளில் இந்தப்பணிகள் செய்யப்படுகின்றன.
மிகச்சிறந்த சர்வதேச கடற்கரைகளுக்கு இணையாக மேம்படுத்த 6 மாநிலங்கள் மற்றும் 3 யூனியன் பிரதேசங்களில் மொத்தம் 10 கடற்கரைகள் தேர்வு செய்யப்பட்டுள்ளன. இவற்றில் தமிழ்நாட்டில் உள்ள காஞ்சிபுரம் மாவட்ட கோவளம் கடற்கரையும், புதுச்சேரியில் ஈடன் கடற்கரையும் அடங்கும்.
மத்திய சுற்றுச்சூழல், வனம் மற்றும் பருவநிலை துறை இணையமைச்சர் திரு அஸ்வினி குமார் சௌபே இன்று மாநிலங்களவையில் எழுத்து மூலம் அளித்த பதிலில் இந்த தகவலை தெரிவித்தார்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1843393
மத்திய அமைச்சரவை
முசோரியில் உள்ள லால்பகதூர் சாஸ்திரி நிர்வாகத்திற்கான தேசிய அகடாமி  மற்றும் நமீபியாவின் நமீபியா பொது நிர்வாகம் மற்றும் மேலாண்மை நிறுவனம்  இடையே திறன் வளர்ப்பிற்கான புரிந்துணர்வு ஒப்பந்தம்
பிரதம மந்திரி திரு.நரேந்திர மோடி அவர்கள் தலைமையிலான மத்திய அமைச்சரவை, முசோரி, லால்பகதூர் சாஸ்திரி நிர்வாகத்திற்கான தேசிய அகடாமி  மற்றும் நமீபியாவின் நமீபியா பொது நிர்வாகம் மற்றும் மேலாண்மை நிறுவனம்  இடையே, நமீபியா அரசு அலுவலர்களின் திறன் மேம்பாட்டிற்காகவும், இரு நிறுவனங்களும் பயன்பெறும் வகையிலான பிற பயிற்சி நடவடிக்கைகளுக்கான புரிந்துணர்வு ஒப்பந்தத்தில் கையெழுத்திடுவதற்கான தனது ஒப்புதலை அளித்தது.
இந்த புரிந்துணர்வு ஒப்பந்தத்தின் மூலம், அகாடமி, என்.ஐ.பி.ஏ.எம்.-ற்கு நாட்டின் உயர் பொது சேவை அலுவலர்களுக்கான பயிற்சி நிறுவனத்தை நடத்துவதற்கான தனது அனுபவங்களை பகிர்ந்துக் கொள்ள உதவும். இந்த புரிந்துணர்வு ஒப்பந்தம், பொது நிர்வாகம் மற்றும் திறன் வளர்ப்பு பிரிவுகளில் இரு நாடுகளும் கூட்டாக செயலாற்றவும் உதவும்.
தகவல் மற்றும் ஒலிபரப்பு அமைச்சகம்
மத்திய மக்கள் தொடர்பகத்தின் தில்லி அலுவலகத்தில் சிறப்பு இயக்கம் 2.0 இன் முன்னேற்றம் குறித்து தகவல் ஒலிபரப்பு செயலர் ஆய்வு
மத்திய மக்கள் தொடர்பகத்தின் தில்லி அலுவலகமான சோச்சனா பவனில் சிறப்பு இயக்கம் 2.0 இன் முன்னேற்றம் குறித்து தகவல் ஒலிபரப்பு செயலர் திரு அபூர்வ சந்திரா 27-ந்தேதி ஆய்வு மேற்கொண்டார். நிதி ஆலோசகர் திரு ஜெயந்த் சின்ஹா, மத்திய தகவல் ஒலிபரப்பு அமைச்சகத்தின் மூத்த பொருளாதார ஆலோசகர் திரு ஆர்.கே. ஜெனா, கூடுதல் தலைமை இயக்குநர் திரு சதீஷ் நம்பூதிரிபாட், கூடுதல் தலைமை இயக்குநர் திருமதி ரஞ்சனா தேவ் சர்மா உள்ளிட்டோர் கலந்து கொண்டனர்.
அலுவலகத்தின் பல்வேறு தளங்களை சுற்றிப்பார்த்து ஆய்வு செய்த திரு சந்திரா, கணக்குப்பதிவு அறைகளில் பத்து ஆண்டுகளுக்கும் மேலாக கிடப்பில் போடப்பட்ட அகற்றப்படாத பழைய பில்கள், பதிவேடுகளை பார்வையிட்டார். அவற்றை அழித்து, இடத்தை சுத்தப்படுத்தும் பணிகளின் முன்னேற்றம் குறித்து அவர் கேட்டறிந்தார். சிறப்புப் பிரச்சாரத்தின்போது 50%க்கும் அதிகமான பணிகள் ஏற்கனவே நிறைவேற்றப்பட்டுள்ளது ஆய்வில் கண்டறியப்பட்டது. இந்தப்பணிகள் குறித்து செயலர் திருப்தி வெளியிட்டார். சிறப்பு பிரச்சாரத்தின் ஒரு பகுதியாக பில்கள், தகவல் தொழில்நுட்ப கழிவுகள் மற்றும் செய்தித்தாள்களின் பழைய மாதிரி நகல்களை அகற்றியவுடன் 2500 சதுர அடிக்கு இடம் விடுவிக்கப்படும் என்று எதிர்பார்க்கப்படுகிறது.
செயலாளர் பின்னர் கணக்குப் பிரிவுகளையும் பார்வையிட்டார், அங்கு அவருக்கு பில்லிங் செயல்முறைகள் விளக்கப்பட்டன. சிபிசி அதிகாரிகள் குழு மேற்கொண்ட முயற்சிகளைப் பாராட்டிய அவர், மீதமுள்ள பணிகளை விரைவில் முடிக்க வேண்டும் என்று அறிவுறுத்தினார்.
திறன் மேம்பாடு மற்றும் தொழில் முனைவோர் அமைச்சகம்
பயிற்சி காலத்துக்கான உதவித்தொகை
அனைத்து வகையான பயிற்சிகளுக்குமான குறைந்தபட்ச உதவித்தொகை உயர்த்தப்பட்டு, 2019 செப்டம்பர் 25-ஆம் தேதியிட்ட அரசிதழில் அசாதாரண அறிவிப்பு ஒன்றும் வெளியிடப்பட்டது.
ஒவ்வொரு துறைக்கும் குறிப்பிட்டுள்ளபடி கல்வி மற்றும் தொழில்நுட்ப தகுதியின் அடிப்படையில் குறைந்த பட்ச உதவித் தொகை நிர்ணயிக்கப்படும்.
செப்டம்பர் 2019-இல் மாற்றி அமைக்கப்பட்ட விதிகளின் படி குறைந்தபட்ச உதவித் தொகையில் இருந்து பயிற்சியின் இரண்டாம் ஆண்டில் 10 சதவீதமும் மூன்றாம் ஆண்டில் 15 சதவீதம் உயர்த்தி வழங்கப்படும்.
இந்த தகவல்களை மத்திய திறன் வளர்த்தல் மற்றும் தொழில் முனைதல் அமைச்சர் திரு ஆர்கே சிங் எழுத்து மூலமான பதிலின் மூலம் மக்களவையில் இன்று அளித்தார்.
இதைப் பற்றி மேலும் தெரிந்துகொள்ள இந்த இணைப்பைப் பார்க்கவும்:
https://pib.gov.in/PressReleseDetailm.aspx?PRID=1653982
வணிகம் மற்றும் தொழில்துறை அமைச்சகம்
கடந்த சில ஆண்டுகளாக இந்தியாவில் அந்நிய நேரடி முதலீடு வேகமாக அதிகரித்து வருகிறது: திரு பியூஷ் கோயல்
கடந்த சில ஆண்டுகளாக இந்தியாவில் அந்நிய நேரடி முதலீடு வேகமாக அதிகரித்து வருகிறது என்று வர்த்தகம், தொழில்கள், ஜவுளி, நுகர்வோர் விவகாரங்கள், உணவு மற்றும் பொது விநியோக அமைச்சர் திரு பியூஷ் கோயல் இன்று கூறினார்.
சிஐஐ-கிட்டா ஏற்பாடு செய்த இந்தியா-கொரியா வர்த்தக கூட்டாண்மை மன்றத்தின் நான்காவது பதிப்பில் உரையாற்றிய திரு பியூஷ் கோயல், "முதலீடுகளுக்கான கவர்ச்சிகரமான மற்றும் விருப்பமான இடமாக இன்று நாம் மாறியிருக்கிறோம்" என்று கூறினார்.
பாதுகாப்பு மற்றும் சில்லறை வணிகம் போன்ற புதிய துறைகளில் முதலீடு செய்ய தென் கொரிய தொழில் முனைவோர்களுக்கு திரு கோயல் அழைப்பு விடுத்தார்.
"வாகனங்கள், ஜவுளி, உணவு பதப்படுத்துதல், தோல் பொருட்கள், உலோகங்கள், சுரங்கம், ரசாயனங்கள் மற்றும் எஃகு போன்ற நமது பாரம்பரியத் துறைகளை வலுப்படுத்துவதோடு, பாதுகாப்பு, மின்-வணிகம் மற்றும் சில்லறை விற்பனையில் போன்ற புதிய வளர்ந்து வரும் வாய்ப்புகளையும் பார்க்க வேண்டும்,” என்று அவர் கூறினார்.
பிரதமர் திரு நரேந்திர மோடியின் ‘மேக் இன் இந்தியா’ முன்முயற்சிக்கு மாண்புமிகு அதிபர் மூனின் ‘புதிய தெற்குக் கொள்கை’ வலுவூட்டுவதாக திரு கோயல் கூறினார். திறமையான மனிதவளம், குறைந்த விலை உற்பத்தி மற்றும் இந்தியாவில் உள்ள வணிகங்களுக்கு வழங்கப்படும் அரசின் ஆதரவின் போன்ற நன்மைகளைப் பயன்படுத்தி, பல கொரிய நிறுவனங்கள் ‘மேக் இன் இந்தியா’ வழங்கும் வாய்ப்புகளைப் பயன்படுத்தியுள்ளன என்று அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleaseIframePage.aspx?PRID=1771201&RegID=3&LID=1
நிதி அமைச்சகம்
சுங்க விவகாரங்களில் ஒத்துழைப்பு மற்றும் பரஸ்பர உதவிக்கு இந்தியா-ஸ்பெயின் இடையே ஒப்பந்தம் செய்து கொள்ள மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில், சுங்க விவகாரங்களில் ஒத்துழைப்பு மற்றும் பரஸ்பர உதவிக்கு இந்தியா-ஸ்பெயின் இடையே ஒப்பந்தம் செய்து கொள்ள ஒப்புதல் அளிக்கப்பட்டது.
பயன்கள்:
சுங்க வரி ஏய்ப்பு குற்றவாளிகளைப் பிடிக்கவும், இது தொடர்பான குற்றங்களைத் தடுக்கவும், புலனாய்வு செய்யவும் தேவையான, ரகசிய தகவல்களை நம்பகமான முறையில் விரைவாகவும், குறைந்த செலவிலும் பெறுவதற்கு இந்த ஒப்பந்தம் உதவிகரமாக இருக்கும்.
இரு நாடுகளின் சுங்கவரி அதிகாரிகளும் தகவல்களை பரிமாறிக் கொள்வதற்கான சட்ட நடைமுறைகளை இந்த ஒப்பந்தம் வழங்குவதுடன், சுங்கவரி சட்டங்களை முறையாக செயல்படுத்தவும், சுங்க குற்றங்களை கண்டுபிடித்தல், புலனாய்வு செய்தல் மற்றும் நியாயமான வர்த்தகத்திற்கு உதவிகரமாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1788013
பிரதமர் அலுவலகம்
ஜப்பான் பிரதமர் ஷின்ஸோ அபே உடன் பிரதமர் சந்திப்பு
பாங்காக்கில் நடந்த ஆசியான் மற்றும் கிழக்கு ஆசிய உச்சி மாநாடு 2019 -ன் போது 2019 நவம்பர் 4 ஆம் தேதி ஜப்பான் பிரதமர் மதிப்பிற்குரிய ஷின்ஸோ அபே -வை பிரதமர் திரு. நரேந்திர மோடி சந்தித்துப் பேசினார்.
கடந்த நான்கு மாதங்களில் இரு தலைவர்களும் மூன்று முறை சந்தித்துப் பேசியுள்ளனர். இதற்கு முன் 2019 செப்டம்பரில் விளாடிவோஸ்டோக்கில் இருவரும் சந்தித்துப் பேசினர்.
ஜப்பான் பேரரசருக்கு மகுடம் சூட்டப்பட்டதற்கு, பிரதமர் திரு.மோடி, அபே -வுக்கு பிரதமர் பாராட்டு தெரிவித்துக் கொண்டார். அந்த நிகழ்ச்சியில் இந்திய குடியரசுத் தலைவர் பங்கேற்றதை பிரதமர் அபே கனிவுடன் நினைவுகூர்ந்தார்.
அடுத்த மாதம் நடைபெறும் இந்தியா - ஜப்பான் வருடாந்திர உச்சி மாநாட்டில் பங்கேற்க ஜப்பான் பிரதமர் இந்தியா வரவிருக்கும் நிகழ்வுக்காக ஆர்வத்துடன் காத்திருப்பதாக பிரதமர் திரு. மோடி தெரிவித்துக் கொண்டார். இந்திய - ஜப்பான் சிறப்பு பாதுகாப்பு மற்றும் உலகளாவிய பங்கேற்பை தீவிரப்படுத்துவதில், வரவிருக்கும் உச்சி மாநாடு வெற்றிகரமானதாக ஆக்கும் என்பதில் தமக்கு நம்பிக்கை உள்ளதாக அவர் தெரிவித்தார்.
உயர்நிலை பரிமாற்றங்கள் மூலமாக, இரு நாடுகளுக்கும் இடையில் பொருளாதார ஈடுபாடு அதிகரித்திருப்பதற்கு இரு தலைவர்களும் வரவேற்பு தெரிவித்தனர். மும்பை - அகமதாபாத் அதிவேக ரயில் திட்டப் பணிகளின் முன்னேற்றம் குறித்து இரு தலைவர்களும் ஆய்வு மேற்கொண்டனர். அந்தத் திட்டத்தை சுமுகமாக செயல்பாட்டுக்குக் கொண்டு வருவதற்கான பரஸ்பர முயற்சிகள் எடுப்பதில் இரு தரப்பினரும் உறுதி தெரிவித்துக் கொண்டனர்.
வெளிநாட்டு மற்றும் பாதுகாப்பு அமைச்சக அளவில் 2+2 பேச்சுவார்த்தை தொடங்குவதற்கு இரு தலைவர்களும் வரவேற்பு தெரிவித்தனர். இரு தரப்பினருக்கு இடையில் பாதுகாப்புத் துறை ஒத்துழைப்பை மேம்படுத்துவதற்கு உத்வேகம் அளிப்பதாக இந்தப் பேச்சுவார்த்தை இருக்கும் என்பதில் இருவரும் ஒருமித்த கருத்து தெரிவித்தனர்.
அமைதி, பாதுகாப்பு, ஸ்திரத்தன்மை மற்றும் வளமையை மேம்படுத்துவதற்கு இந்திய - பசிபிக் பிராந்தியத்தில் சுதந்திரமான, திறந்தநிலையிலான, வெளிப்படைத் தன்மையான பங்கேற்பு நிலையிலான செயல்பாடுகளை மேம்படுத்துவதில் இரு தலைவர்களும் உறுதி தெரிவித்தனர். இந்திய - பசிபிக் பிராந்தியத்தில் அமைதி, வளமை மற்றும் முன்னேற்றத்திற்கான முயற்சிகளில் இணைந்து பணியாற்றுவதற்கு, மூன்றாம் தரப்பு நாடுகள் உள்பட இருதரப்பு ஒத்துழைப்பை மேலும் பலப்படுத்தவும் அவர்கள் ஒப்புக்கொண்டனர்.
சுகாதாரம் மற்றும் குடும்ப நலத்துறை அமைச்சகம்
2.75 கோடிக்கும் அதிகமான கொவிட் தடுப்பூசி டோஸ்கள் : மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 43.87 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும், 71,40,000 தடுப்பூசி டோஸ்கள் அளிக்கப்பட உள்ளன.
இன்று காலை 8 மணி வரையிலான தரவுகளின் அடிப்படையில், மொத்தம் 41,12,30,353 டோஸ் தடுப்பூசி  பயன்படுத்தப்பட்டுள்ளது.
2.75 கோடிக்கும் அதிகமான  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1737981
(Visitor Counter : 174
நுகர்வோர் நலன், உணவு மற்றும் பொது விநியோகம் அமைச்சகம்
நுகர்வோர் ஈடுபாட்டை அதிகரிக்கவும், தரநிலைப்படுத்தலில் நிலைத்தன்மையில் கவனம் செலுத்தவும் ஐஎஸ்ஓ உறுப்பு நாடுகள் முடிவு
இந்தியத் தரநிர்ணய அமைவனம் பிஐஎஸ் நடத்திய நான்கு நாள் 44வது ஐஎஸ்ஓ கோபால்கோ மாநாடு 26ந்தேதி புதுதில்லியில் நிறைவடைந்தது. நிறைவு விழாவில், மத்திய நுகர்வோர் விவகாரங்கள், உணவு மற்றும் பொது விநியோக அமைச்சகத்தின் கூடுதல் செயலாளர் திருமிகு நிதி காரே சிறப்பு விருந்தினராக கலந்து கொண்டு உரையாற்றினார்.
“சமீபத்திய ஆண்டுகளில் நுகர்வோர் பாதுகாப்புத் துறையில் நாம் குறிப்பிடத்தக்க முன்னேற்றம் அடைந்துள்ளோம். மேலும், இதுபோன்ற விசயங்களை விரைவாகக் கண்காணிப்பதற்கு உதவும் வகையில் வலுவான நுகர்வோர் குறைகளைத் தீர்க்கும் அமைப்புகள் உருவாக்கப்பட்டுள்ளன. தரப்படுத்தலில் நிலைத்தன்மையை முக்கியமாகக் கருத்தில் கொள்ள வேண்டும். அதே வேளையில், உற்பத்தியாளர்கள் தங்களது தயாரிப்புகளின் தரத்தை உறுதி செய்ய வேண்டும்’’ என்று அவர் கேட்டுக்கொண்டார்.
பிஐஎஸ் கூடுதல் தலைமை இயக்குநர் திருமிகு மம்தா உபாத்யாய் லால் , இந்திய தரநிர்ணய அமைவனத்தின் செயல்பாடுகள் மற்றும் முயற்சிகளை எடுத்துரைத்தார். தர நிர்ணயத்தில் பலவிதமான முயற்சிகளை நிறுவனம் எடுத்துள்ளது. தரப்படுத்தலில் நுகர்வோர் ஈடுபாட்டை மேம்படுத்துவதை நோக்கமாகக் கொண்டுள்ளது என்று அவர் தெரிவித்தார்.
மத்திய வர்த்தகம் மற்றும் தொழில்துறை, நுகர்வோர் விவகாரங்கள், உணவு மற்றும் பொது விநியோகம் மற்றும் ஜவுளித்துறை அமைச்சர் பியூஷ் கோயல் தொடக்க உரையாற்றினார்.
நுகர்வோர் விவகாரங்கள் தொடர்பான பல்வேறு கருப்பொருள்கள் பற்றிய உரையாடல் அமர்வுகள், பட்டறைகள் மற்றும் கலந்துரையாடல்கள் ஆகியவை இந்த மாநாட்டில் நடைபெற்றன. பயிலரங்குகளின் போது, பல்வேறு நாடுகளின் பிரதிநிதிகள் குழுக்கள் அமைக்கப்பட்டன. அங்கு அவர்கள் கருத்துக்கள், தகவல்கள், அனுபவங்கள் போன்றவற்றை பரிமாறிக் கொண்டனர்.
நான்கு நாள் நிகழ்வில், இந்திய அரசு மற்றும் வணிகத் துறைகளைச் சேர்ந்தவர்கள் உள்பட புகழ்பெற்ற உலகளாவிய பங்குதாரர்களின் சர்வதேச பிரதிநிதிகளும் கலந்து கொண்டனர்.
பாதுகாப்பு அமைச்சகம்
ஒரே பதவி ஒரே ஓய்வூதிய திட்டத்தின் ஐந்தாம் ஆண்டில், 20,60,220 பாதுகாப்பு படை ஓய்வூதியர்கள் மற்றும் குடும்ப ஓய்வூதியர்களுக்கு ரூ 42,740 கோடிக்கும் மேல் வழங்கப்பட்டுள்ளது
முன்னாள் ராணுவ வீரர்களின் நீண்டநாள் கோரிக்கையை நிறைவேற்றும் வகையில் ஒரே பதவி ஒரே பென்ஷன் என்ற வரலாற்று முக்கியத்துவம் வாய்ந்த முடிவை இந்திய அரசு 2015-ஆம் ஆண்டு நவம்பர் 7-ஆம் தேதி எடுத்தது.
இதனால் இந்த ஐந்து ஆண்டுகளில் லட்சகணக்கான முன்னாள் ராணுவத்தினர் பலன் பெற்றுள்ளனர்.
ஒரே பதவி ஒரே ஓய்வூதிய திட்டத்தின் ஐந்து ஆண்டுகளை நிறைவு செய்துள்ள நிலையில், 20,60,220 பாதுகாப்பு படை ஓய்வூதியர்கள் மற்றும் குடும்ப ஓய்வூதியர்களுக்கு ரூ 42,740 கோடிக்கும் மேல் வழங்கப்பட்டுள்ளது.
ஒரே பதவி ஒரே ஓய்வூதியம் திட்டம் அமல்படுத்தப்பட்டதை அடுத்து நிலுவைத்தொகையாக ஓய்வு பெற்ற 20,60,220 ராணுவ ஓய்வூதியதாரர்கள் /ஓய்வூதியதாரர்களின் குடும்பத்தினருக்கு ரூ.19,795 கோடி வழங்கப்பட்டுள்ளது.
ராணுவத்தில் பணியாற்றி ஓய்வு பெற்றவர்களுக்கு அவர்களின் பதவிகளுக்கு ஏற்றவாறு ஒரே மாதிரியான பென்ஷன் செயல்படுத்தப்பட்டுள்ளது. 2014 ஜூலை 1 முதல் ஆறு ஆண்டுகளில் தொடர்ச்சியாக ஆகும் செலவு சராசரியாக ரூ.42,740 கோடி என திட்டமிடப்பட்டது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1670633